Folketing
2012-04-19

Det lovforslag, vi skal behandle i dag, omhandler en række administrative ændringer af tipsloven. Formålet med lovændringen er at sikre, at de almennyttige tipsmidler fremadrettet fordeles af de ministerier, under hvis ressort formålene henhører. Det foreslås i den forbindelse, at midlerne fra de to almennyttige puljer, der i dag fordeles af Kulturministeriet, sammenlægges og herefter opdeles i puljer på formål, der henhører under de relevante ministerier. Venstre ser det som udgangspunkt som en meget fornuftig ændring, at de enkelte ressortministerier får ansvaret for de dele af tipsmidlerne, som vedrører det enkelte ministerium, for på den måde sikres den mest kompetente behandling af ansøgningerne og ikke mindst fordelingen af midlerne. Men Venstre har imidlertid en enkelt reservation i forhold til lovforslaget. For Venstre er det vigtigt, at der ikke sker en ændring i den procentsats af de samlede tipsmidler, som hver enkelt overskudsmodtager tildeles. Ressortændringen må for Venstre ikke føre til ændringer i fordelingsnøglen mellem overskudsmodtagerne. Organisationer, der skifter ministerium, skal ikke stilles dårligere procentvis. Desværre lever lovforslaget ikke op til dette for to organisationer, der flyttes til Kulturministeriet fra Undervisningsministeriet.